Centrinės Afrikos Respublikos vyrų krepšinio rinktinė
Centrinės Afrikos Respublikos vyrų krepšinio rinktinė – Centrinės Afrikos Respubliką atstovaujanti vyrų krepšinio komanda. Kontroliuojama Centrinės Afrikos Respublikos krepšinio federacijos. Centrinės Afrikos Respublika yra FIBA narė nuo 1963 m. Šalies rinktinė yra nuolatinė Afrikos čempionatų dalyvė, dusyk (1974 ir 1987 m.) tapo žemyno čempione. Po to, kai laimėjo 1974 m. Afrikos čempionatą, Centrinės Afrikos Respublika pateko į pasaulio krepšinio čempionatą (pirmoji jo dalyvė iš Užsachario Afrikos). Ten beveik visus susitikimus pralaimėjo triuškinančiais skirtumais ir užfiksavo ligšiol išlikusį didžiausio visų laikų pralaimėjimo pasaulio čempionate antirekordą – 48:140 prieš Tarybų Sąjungą. Be to, Centrinės Afrikos Respublika dalyvavo 1988 m. vasaros olimpinėse žaidynėse, bet neįveikė grupių lygmens.